***Izbornom veću Filozofskog fakulteta Univerziteta u Beogradu***

Odlukom Izbornog veća Filozofskog fakulteta od 20. februara 2020. godine izabrani smo u komisiju za pripremu referata o kandidatima za izbor u zvanje REDOVNOG PROFESORA za užu naučnu oblast ARHEOLOGIJA sa 10 % radnog vremena na neodređeno vreme. Na konkurs objavljen u Oglasim novinama Nacionalne službe za zapošljavanje „Poslovi“ od 26. februara 2020. godine prijavljen je samo jedan kandidat, **dr Tatjana Cvjetićanin.** Zadovoljstvo nam je da Veću podnesemo sledeći

**I Z V E Š T A J**

Naučni savetnik dr Tatjana Cvjetićanin (1963, Beograd), muzejski savetnik u Narodnom muzeju u Beogradu, diplomirala je (1987.), magistrirala (1992.) i doktorirala (1997.) na Filozofskom fakultetu Univerziteta u Beogradu. Od 1990. godine zaposlena je u Narodnom muzeju kao kustos u Arheološkom odeljenju, a trenutno je kustos Zbirke za kasnoantički i ranovizantijski period i Zbirke Seobe naroda. Zvanje muzejskog savetnika stekla je 2006. godine. Bila je direktor Narodnog muzeja od 2003. do 2012. godine.

Uporedo sa kustoskim radom, dr Cvjetićanin kroz čitavu svoju profesionalnu karijeru aktivno se bavi istraživačkim radom i na osnovu svojih objavljenih radova izabrana je u sva naučno-istraživačka zvanja: naučni saradnik (1998, Arheološki institut, Beograd), viši naučni saradnik (2005, 2010) i naučni savetnik (2016, Balkanološki institut). Bila je saradnik na naučnim projektima Balkanološkog instituta, finansiranim od strane Ministarstva nauke Republike Srbije: *Dunav i Balkan: kulturno-istorijsko nasleđe* (projekat br. 177006, 2011 – 2019) i *Dunav i Balkan: kulturno-istorijsko nasleđe*, Balkanološki institut (projekat br. 147013, 2006 – 2010).

Do danas je objavila više od 90 naučnih radova u domaćim i stranim časopisima, među kojima su i tri samostalne monografije: *Gleđosana keramika Gornje Mezije* (2001), *Late Roman Glazed Pottery. Glazed Pottery from Moesia Prima, Dacia Ripensis, Dacia Mediterranea, and Dardania* (2006), *Kasnorimska keramika Đerdapa* (2016), kao i dve koautorske monografije: *Pokloni Sofije i Milojka Dunjića* (2013), *Zlatni presek. Narodni muzej u Beogradu*=*Golden Ratio. National Museum Belgrade* (2013/2018) i učesnik je mnogih naučnih i stručnih konferencija.

Bila je stipendista je Pol Geti Fondacije (za zemlje centralne i istočne Evrope, 1997/98) i alumna je postdoktorskog programa Aleksander fon Humbolt fondacije (stručni boravak u Nemačkoj 2001/2002). Počasni je član Nemačkog arheološkog instituta, od 2008. Od 2014. godine predsednik je međunarodnog udruženja stručnjaka za rimsku keramiku, *Rei Cretariae Romanae Fautores*. Jedan je od osnivača Balkanske mreže muzeja, regionalnog nevladinog udruženja, čiji je predsednik od 2013. godine. Od 2002. do 2006. bila je podpredsednik Nacionalnog komiteta ICOM Srbija. Ekspert je u okviru *Regional Cooperation Council*. *Task Force for Culture and Society* (2013 – 2015), u okviru programa Saveta Evrope *Ljubljana Process II: Rehabilitating our Common Heritage.* Nosilac je ordena ranga viteza Republike Italije *Stela della Solidarieta* (2007) i Ministarstva kulture i komunikacija Republike Francuske *des Аrts et des Lettres* za doprinos kulturi (2008).

U svom dugogodišnjem profesionalnom radu dr Tatjana Cvjetićanin sa velikim uspehom prati dva jednako značajna istraživačka pravca: rimska provincijska arheologija i javna arheologija (*public archaeology*).

U pogledu njenih istraživanja u oblasti ***rimske provincijske arheologije***, potrebno je posebno istaći da je dr Cvjetićanin samostalno započela i kroz svoj rad značajno razvila novo polje istraživanja u našoj sredini, koje podrazumeva odlučujući pomak u odnosu na tradicionalno preovlađujući pristup, oslonjen na stilsko-tipološke klasifikacije. Već od njene prve objavljene monografije, ***Gleđosana keramika Gornje Mezije*** (2001), primetno je postepeno pomeranje sa problema tipologije ka pitanjima produkcije i distribucije, kao i različitih aspekata svakodnevnog života i kompleksnih promena i novih identiteta u provincijama Rimskog carstva. Najznačajniji rad dr Cvjetićanin u ovoj oblasti je obimna monografija ***Kasnoantička gleđosana keramika. Gleđosana keramika Prve Mezije, Priobalne Dakije, Sredozemne Dakije i Dardanije*** (2006), objavljena na srpskom i na engleskom jeziku. U toj važnoj sintezi o svim dosadašnjim znanjima o kasnoantičkoj glađosanoj keramici kako na lokalitetima u Srbiji, tako i šire na prostoru zapadnog dela Rimskog carstva, autorka je formirala tipologiju tretiranih posuda, prezentovala pregled svih nalaza, odredila svojstva ove keramike, pokušavajući da ubicira centre njene proizvodnje i oblasti distribucije, uviđajući i s pravom potencirajući ulogu rimske vojske u širenju ove keramičke robe. Ova monografija predstavlja nezaobilaznu referencu za sve koji se bave ne samo rimskom keramikom, već i rimskom arheologijom uopšte. Podunavska zona – limes – u fokusu je i monografije ***Kasnorimska keramika Đerdapa*** (2016), a njen analitički pristup u izdvajanju keramike iz pojedinih faza utvrđenja na Đerdapu rezultirao je novim hronološkim okvirima za pojedine fortifikacije i jasnije definisanje uloge i odnosa federata, čineći monografiju referentnom za sve stručnjake koji se bave rimskim limesom.

Proučavanje ranorimske gleđosane keramike uvodi Tatjanu Cvjetićanin u analizu keramičkog materijala sa nekropola iz kosmajskog rudničkog regiona, počevši od legata dr Sofije i Milojka Dunjića. Kao urednik monografije ***Pokloni Sofije i Milojka Dunjića*** (2013), objedinila je sve nalaze koji čine njihovu zaostavštinu i, angažovala je stručnjake iz Narodnog muzeja u Beogradu i Muzeja grada Beograda na izradi monografije o ovim nalazima, koji potiču verovatno sa kosmajskih nekropola Guberevac i Babe. Sama je, pored uvodnog poglavlja, uradila i tipološko-hronološku analizu svih keramičkih posuda i uspostavila obim i skalu ove specifične keramičke produkcije (Keramičke posude, 27-92). Fenomen ove jednokratne (grobljanske) keramike analizirala je i u saopštenjima sa međunarodnih konferencija i objavljenim radovima – *Grobovi tipa Mala Kopašnica – Sase: narativ o kontinuitetu* (2016); *Purina Čerga, Kosmaj – kompleks keramičkih peći* (2017); *Roman Pottery from Kosmaj: Being about Something or Being about Somebody* (2018); *Boosting up crafts: rites and local production of pottery* (2018), interpretirajući arheološki zapis van okvira tradicionalne arheologije.

Međunarodni renome dr Tatjane Cvjetićanin u oblasti rimske arheologije počiva i na njenim radovima koji se bave specifičnim klasama keramike – *Snake Vessels from Diana* (2001) *Early Roman Marbled Vessels from Diana* (2003), *Goods from the Danube Area: a case study of an exceptional snake vessel* (2008), *Antefiksi iz Rimske zbirke Narodnog muzeja* (2013), istočnomediteranskim uticajima na tehnologiju izrade grnčarije sa rimskih lokaliteta u Srbiji ili istočnomediteranskih nalaza – *Eastern Mediterranean Elements in Technology and Design of Upper Moesian Pottery: the case of glazed pottery* (2000); *Pehar u obliku glave Silena iz Kasnoantičke zbirke Narodnog muzeja* (2011), keramičkim proizvodnim centrima – Grnčarska radionica u Singidunumu - lokalitet Narodno pozorište (2000); *Terra Sigillata Workshop at Margum* (2014), do fenomena poput legionarske keramike – Margum Workshop: military Pottery Revisited (2016) ili privatne pobožnosti – Personal Piety**.** Objects of the Cristian cult in Everyday Life (2013). Širinu njenog interesovanja i promišljanja moguće je pokazati i na primeru *Making Histories from Making Pottery. Using Ethnoarchaeological Approach to Present Pottery in Museums* (2014).

Kao član međunarodnog stručnog udruženja za proučavanje rimske keramike *Rei Cretariae Romanae Fautores* i kao predsednik Organizacionog odbora u septembru 2010. godine u Beogradu organizovala je 27. međunarodni kongres ovog udruženja sa temom *Late Roman and Early Byzantine Pottery: the end or continuity of the Roman production?* Za ovu je priliku priredila autorsku izložbu, sa katalogom (*Roman Pottery in Upper Moesia*, 2010). Tatjana Cvjetićanin je, zajedno sa najeminentinijim svetskim stručnjacima za rimsku keramiku, član redakcije renomiranog međunarodnog časopisa udruženja *Rei Cretariae Romanae Fautores.* Godine 2008. postala je član njegovog Glavnog odbora, a od 2014. godine je predsednik ovog međunarodnog stručnog udruženja.

Uz ove izuzetne naučne rezultate u oblasti rimske provincijske arheologije, dr Cvjetićanin ima izrazito bogato iskustvo u praktičnom radu u domenu ***javne i muzejske arheologije*** i priznate rezultate u teorijskom promišljanju uloge muzeja u savremenom društvu, što je pravac u našoj disciplini koji se poslednjih godina ubrzano razvija na međunarodnoj sceni i od velikog je značaja za prilagođavanje arheologije novim društvenim uslovima. Znanja u ovoj oblasti postaju neophodna u obuci studenata arheologije, kao što pokazuju programi studija na mnogim prestižnim visokoškolskim ustanovama. U svojstvu kustosa i direktora (2004 – 2012.) Narodnog muzeja u Beogradu, dr Cvjetićanin bila je autor brojnih izložbenih postavki i drugih muzejskih programa i članica mnogih državnih organa i tela zaduženih za izradu strategija i zakonskih okvira arheološkog rada, kao što su: Radna grupa za određivanje ciljeva i prioriteta kulturnog razvoja Srbije (2010), Komisija Ministarstva kulture za izradu zakona o muzejskoj delatnosti (podpredsednik 2007 – 2008), radna grupa Ministarstva kulture za izradu strategije digitalizacije (2007 – 2008), radna grupa Ministarstva kulture za razvoj muzejske mreže Srbije (2007 – 2008), Savet grada Beograd za obeležavanje Dana evropske baštine (2007), Komisija Ministarstva kulture Republike Srbije za Hilandar (2006 – 2009), Komisija za izdavanje dozvola za arheološka istraživanja Ministarstva kulture Republike Srbije (2003 – 2009). Koleginica dr Cvjetićanin je i ekspert međunarodnih tela, kao što je Savet Evrope (*Regional Programme for Cultural and Natural Heritage in South East Europe. Ljubljana Process II: Rehabilitating our Common Heritage)*, i predsednica Balkanske muzejske mreže.

Izuzetno bogato i uspešno profesionalno angažovanje dr Tatjane Cvjetićanin na konkretnim programima praćeno je radom na ***teorijskim osnovama* *javne i muzejske arheologije***. Svojim objavljenim naučnim radovima iz ove oblasti veoma kompetentno je uvela ovu tematiku u našu akademsku sredinu i time otvorila novo i izuzetno aktuelno polje disciplinarne debate. Članci objavljeni u zbornicima sa dve konferencije (Kanitz und das antike Erbe in Serbien / Феликс Каниц и античко наслеђе на тлу Србије, In: *Balkanbilder von Felix Kanitz / Слике са Балкана Феликса Каница* (Đ. S. Kostić Hrsg / Ђ. С. Костић прир), Nationalmuseum / Народни музеј: Belgrad / Београд 2011, 147-170; Kanicova istraživanja rimskog arheološkog nasleđa u Srbiji, У: *Феликс Каниц на централном Балкану – 150 година истраживања у Нишу*. *Зборник радова* (И. Љубомировић прир.) Зборник радова научног скупа одржаног 30. и 31. мајa 2014, Универзитет у Нишу, Филозофски факултет: Ниш, 7–20.) problematizuju rane primere javne percepcije arheološke baštine u Srbiji i značajne ličnosti koje su trasirale put za narative o prošlosti koji i dalje u velikoj meri utiču na načine razumevanja rimskog nasleđa na ovim prostorima. Ovu temu dalje je razradila u radu koji je proistekao iz saopštenja podnetog na međunarodno skupu „Археологија и бедекери: археолошки локалитети у Србији, културни туризам и бедекери“ (*Са бедекером по југоисточној Европи, Акта међународног научног скупа Београд 2004* (Ђ. Костић ур), Балканолошки институт (посебна издања 36) и Народни музеј у Београду: Београд 2005, 35-48.).

Istraživanja dr Tatjane Cvjetićanin o institucionalnim okvirima muzejske prakse, izazovima i organičenjima postojećeg organizacionog i konceptualnog okvira za muzejsku arheologiju i mogućnostima daljeg razvoja dobro su predstavljena radom „Museum Network in Serbia“ (*Condition of the Cultural and Natural Heritage in the Balkan Region Vol. I. Proceedings of the Regional Conference held in Kladovo, Serbia from 23rd to 27th October* (M. Popović-Živanćević ed), National Museum in Belgrade, ICOM SEE: Belgrade 2007, 75-80.).

U radovima koji su usledili: „Predmeti ili narativi. Arheološke postavke u Srbiji: utemeljenje muzejske arheologije“ (*Eтнонтрополошки проблеми* 9-3/2014, 575 – 596.) i „Predmeti ili narativi. Arheološke postavke u Srbiji: doba artefakata“ (*Eтнонтрополошки проблеми* 10-3/2015, 557–593.) dr Cvjetićanin postavila je osnov za kritičko preispitivanje muzejske arheologije u našoj sredini. Uvodeći ključne teorijske postavke koje suštinski povezuju paradigmatske promene u arheološkom istraživanju prošlosti, društvene uslove u kojima se odvija prezentacija arheološke baštine i samu muzejsku praksu, dr Cvjetićanin u ovim radovima izlaže temeljne analize dosadašnjeg razvoja muzejske arheologije u Srbiji, ističući prevashodno estetizovan pristup arheološkom materijalu i naglasak na odabiru glorifikujućih tema i stereotipa o prošlosti kao centralna ograničenja moja su još uvek prisutna u ovoj sferi arheološkog rada. U radu „Аrtefakti ili narativi – interpretacija rimske prošlosti“ (*Humboltov klub Srbije – Glasnik 19* (2018), 2–21.) ove svoje teze dokumentuje na primeru segmenta prošlosti koji je tema njenog posebnog istraživačkog interesovanja. Drugačije mogućnosti i pristupi ispitivani su, na primer, u radu *Making Histories from Making Pottery. Using Ethnoarchaeological Approach to Present Pottery in Museums*, In: Proceedings of the First International Conference Traditional Pottery Making from the Ethnoarchaeological Point of View. Scientific Research and Safeguarding of Intangible Heritage, Belgrade 2011 (B. Djordjević ed.), National Museum in Belgrade, Belgrade 2014, 178-185, Pl. XVI.

U međunarodnom zborniku *Heritage and Peacebuilding* (D. Walters, D. Laven and P. Davies eds.), Boydell Press, Woodbridge 2017 77–92.) dr Cvjetićanin objavila je koautorski rad Museum, Peace and Reconciliation: the Impact of the Balkan Museum Network, (koautor A. Vežić) otvorila je izuzetno značajno pitanje uloge muzeja u širim društvenim procesima i načinima na koje arheološka baština može da deluje kao snažan kohezioni faktor u afirmaciji tolerancije, miroljubive koegzistencije različitih identitetskih grupa i pozitivnih društvenih vrednosti. Dalje produbljivanje odgovornosti muzeja koja proističe iz institucionalizovanog položaja autorizovane interpretacije prošlosti dr Cvjetićanin iznela je u radu „Muzejska arheologija u Srbiji i mit o neutralnosti muzeja“ (*Eтнонтрополошки проблеми* 13-3/2018*,* 575–594.). Odnos između različitih aspekata arheološkog istraživanja, od terenskog rada, preko akademske i muzejske interpretacije, do komunikacije sa javnošću, minuciozno je obradila u tekstu „Teren i javna arheologija (ili Zašto je potrebno preispitivati i naizgled jasne veze)“ (*Етноантрополошки проблеми* 14-3/2019: 789–809.), posebno ukazujući da je nužno da akademski napredak discipline bude praćen promišljenim radom na prezentaciji rezultata u široj javnosti.

Rad „Презентација и репрезентација: прошлост у археолошкој поставци Народног музеја у Београду = Presentation and  Representation. The Past in the Archaeological Display of the National Museum in Belgrade” (*Зборник Народног музеја* 24-1 (2019), 389–412.) posebno naglašeno ukazuje na izuzetnu sposobnost dr Tatjane Cvjetićanin da suštinski povezuje različite aspekte svojih profesionalnih znanja i sposobnosti, od vladanja ključnim teorijskim konceptima do njihove neposredne primene, u ovom slučaju na primeru nedavno otvorene nove arheološke postavke Narodnog muzeja u Beogradu. Svi ovi radovi čine konzistentnu i duboko promišljenu osnovu za suštinsko unapređenje muzejske arheologije u Srbiji i time podizanje društvene svesti o značaju odgovornih i naučno zasnovanih interpretacija prošlosti namenjenih javnosti.

Iako do sada nije imala formalno nastavničko zvanje, dr Tatjana Cvjetićanin ima i bogato pedagoško iskustvo, stečeno kroz čitav niz obrazovnih programa u organizaciji različitih institucija. Takođe je bila član više komisija za izbore u zvanja i odbranu master i doktorskih radova na Odeljenju za arheologiju Filozofskog fakulteta. U ovom trenutku uključena je kao koordinator ispred Narodnog muzeja u Beogradu u projekat *STEM in Heritage Sciences – ERASMUS+ Strategic Partnership*, čiji je cilj unapređenje i osavremenjivanje nastave arheologije u čitavom regionu i povezivanje visokoškolskih institucija sa konkretnim zahtevima tržišta rada u oblasti javne arheologije. Na ovaj način, njeno izuzetno bogato profesionalno iskustvo i znanje uključeno je u reformu kurikuluma arheologije na prostoru čitave jugoistočne Evrope. Dana 27. maja 2020. godine sa početkom u 12 časova, dr Cvjetićanin održala je pristupno predavanje sa temom „Javna arheologija: arheologija odgovorna javnosti“, putem video linka na adresi <https://omega.ffzg.hr/course/view.php?id=3502>, koje su članovi ove komisije po svim parametrima jednoglasno ocenili najvišim ocenama.

Radovi dr Tatjane Cvjetićanin objavljeni u nizu domaćih i međunarodnih časopisa, kao i tri samostalne monografije, bili su osnov za izbore u sva naučno-istraživačka zvanja, zaključno sa zvanjem naučnog savetnika koje je stekla 2016. godine odlukom Ministarstva nauke Republike Srbije. Kao što pokazuje njena biografija i spisak objavljenih radova, kao i priloženi kvantifikovani obrasci o ispunjenosti uslova, dr Tatjana Cvjetićanin u popunosti ispunjava i premašuje formalne kriterijume potrebne za izbor u svako pojedinačno nastavničko zvanje, sve do najvišeg zvanja redovnog profesora.

Celokupan profesionalni rad dr Tatjane Cvjetićanin na jedinstven način spaja bogato iskustvo u praktičnom radu u oblasti muzejske arheologije i rukovanja baštinom i naučno-istraživačke rezultate najvišeg ranga, kako u polju rimske provincijske arheologije, tako i u domenu javne arheologije. Uključivanjem ovog vrhunskog eksperta sa velikim teorijskim znanjima i bogatim konkretnim radnim iskustvom u specifičnoj oblasti arheološkog rada, koja do sada nije bila u potpunosti pokrivena adekvatnim nastavničkim potencijalima, suštinski i konstruktivno će biti obogaćen program nastave arheologije na Odeljenju za arheologiju Filozofskog fakulteta. Iz svih ovih razloga, predlažemo Izbornom veću Filozofskog fakulteta da prihvati predlog, utemeljen po osnovu svih kriterijuma procene njenog naučnog doprinosa, da koleginica dr Tatjana Cvjetićanin bude izabrana u zvanje redovnog profesora.

U Beogradu, 28. maj 2020.

Prof. dr Staša Babić, Filozofski fakultet, Beograd

Prof. dr Dušan Mihailović, Filozofski fakultet, Beograd

Prof. dr Predrag Novaković, Filozofski fakultet, Ljubljana